กองสลากเตรียมชงคลังผุดคาสิโน
ผอ.สำนักงานสลากฯเตรียมเสนอคลังแก้กม.ให้ดำเนินกิจการคาสิโน-เอ็นเตอร์เทนเมนท์คอมเพล็กซ์ได้ เผยเล็งสร้างที่ทุ่งกุลาร้องไห้
27 ก.ย. 2554

ผอ.สำนักงานสลากฯเตรียมเสนอคลังแก้กม.ให้ดำเนินกิจการคาสิโน-เอ็นเตอร์เทนเมนท์คอมเพล็กซ์ได้ เผยเล็งสร้างที่ทุ่งกุลาร้องไห้
นายวันชัย สุระกุล ผอ.สำนักงานสลากกินแบ่งรัฐบาล กล่าวว่า สำนักงานสลากฯ มีแนวคิดที่จะให้รัฐบาลพิจารณาแก้ไขพระราชบัญญัติสำนักงานสลากกินแบ่งรัฐบาล พ.ศ.2517 มาตรา 5 และมาตรา 22 เพื่อให้มีขอบข่ายการดำเนินกิจการที่หลากหลายและลดนำส่งเงินรายได้เข้าแผ่นดินเพื่อนำเงินดังกล่าวไปตั้งกอทุนเพื่อสาธารณะประโยชน์



วันชัย
ทั้งนี้การแก้ไขมาตรา 5 จะทำให้สำนักงานสลากฯ สามารถดำเนินกิจการได้หลากหลายครอบคลุมถึงการตั้งเอ็นเตอร์เทนเมนท์คอมเพล็กซ์ ที่จะไม่ทำเฉพาะแค่การทำคาสิโน แต่จะเป็นการรวมกิจกรรมอื่นเช่นเรื่องของกีฬา และการศึกษา โดยอาจมีทั้งสนามกอล์ฟ โรงเรียนสอนภาษา ร้านค้าช็อปปิ้ง ฮอลล์เซ็นเตอร์ที่ใช้แสดงคอนเสิร์ต เข้าไว้ด้วยกันเพื่อให้สามารถเดินทางไปพักผ่อนได้ทั้งครอบครัว 
"วันนี้ประเทศไทยถูกล้อมรอบด้วยคาสิโน เราเปรียบเหมือนไข่แดงในไข่ขาว เพราะประเทศที่ล้อมรอบเรามีคาสิโนกันหมดแล้ว เช่น เกนติ้งในมาเลเซีย มารีน่า เบย์ รีสอร์ท ในสิงค์โปร์  หรือจะเป็นบ่อนที่ปอยเปต หรืออย่างที่เวนเชียน เห็นว่า ในอนาคตรัฐบาลเองก็มีภาระงบประมาณจำกัด หากสามารถหารายได้จากส่วนนี้เข้าไปทำโครงการต่างๆของรัฐบาลก็เชื่อว่าจะทำได้อีกมาก"นายวันชัยกล่าว 
สำหรับพื้นที่ที่คิดว่าน่าจะเหมาะกับการตั้งเอ็นเตอร์เทนเมนท์คอมเพล็กซ์ในไทย คือ ทุ่งกุลาร้องไห้ เพราะไม่เหมาะกับการทำการเกษตรกรรม การมีเอ็นเตอร์เทนเมนท์คอมเพล็กซ์เกิดขึ้นซึ่ งอาจอยู่ในรูปการลงทุนของเอกชนที่รับสัมปทาน จะช่วยสร้างงานอีกจำนวนมาก และรัฐบาลได้ภาษีไปพัฒนาประเทศ ซึ่งในมาเก๊า เอ็นเตอร์เทนเมนท์คอมเพล็กซ์ จ่ายภาษีให้รัฐบาลถึงกว่า 30% จนรัฐบาลนำเงินมาสร้างสาธารณูปโภคพัฒนาประเทศได้
ขณะที่การแก้ไขมาตรา 22 จะแก้ไขเฉพาะประเด็นการนำส่งเงินรายได้เข้าแผ่นดิน โดยจะขอปรับลดจากปัจจุบันส่ง 28% ให้เหลือ 25% ลดลง 3% โดยจะนำเงินส่วนนี้มาจัดตั้งกองทุนเพื่อช่วยเหลือประชาชนในสังคมในรูปแบบต่างๆ การใช้เงินจะผ่านการพิจารณาของคณะกรรมการกองทุน
ทั้งนี้จะเสนอเรื่องดังกล่าวต่อ นายสมชาย พูลสวัสดิ์ รองปลัดกระทรวงการคลัง อดีตประธานคณะกรรมการสำนักงานสลากกินแบ่งรัฐบาลนำเรื่องดังกล่าวหารือกับรมว.การคลังต่อไป
นายวันชัยกล่าวถึงการจำหน่ายสลากออนไลน์ว่า สำนักงานสลากฯ พร้อมที่จะเดินหน้า โดยขณะนี้รอนโยบายจากรัฐบาลเท่านั้น ส่วนปัญหาสลากฯ ขายเกินราคานั้น เรื่องดังกล่าวสะท้อนว่าจำนวนสลากที่พิมพ์ทั้งสิ้น 68 ล้านฉบับยังไม่เพียงพอ ส่วนการจะเพิ่มจำนวนพิมพ์ก็จะเพิ่มได้คราวละ 4 ล้านฉบับ และสูงสุดไม่เกิน 72-72 ล้านฉบับต่องวดเท่านั้น หากเพิ่มถึง 80 ล้านฉบับเชื่อว่าจะเกินกว่าความต้องการของตลาดเพราะเกินกำลังซื้อของประชาชน